กองอำนวยการร่วมฯ ยืนยันความพร้อมการดูแลความเรียบร้อยงานเลี้ยงขอบคุณทีมงานปฏิบัติการช่วยเหลือหมูป่าอะคาเดมี่ ในวันที่ 6 กันยายนนี้
กองอำนวยการร่วมฯ ยืนยันความพร้อมการดูแลความเรียบร้อยงานเลี้ยงขอบคุณทีมงานปฏิบัติการช่วยเหลือหมูป่าอะคาเดมี่ ในวันที่ 6 กันยายนนี้ ขณะที่แขกตอบรับเข้าร่วมกว่า 6,000 คน

พลตำรวจโทไกรบุญ ทรวดทรง ผู้บัญชาการยุทธศาสตร์ สำนักงานตำรวจแห่งชาติ เป็นประธานประชุมเตรียมความพร้อมการเปิดกองอำนวยการร่วมการรักษาความปลอดภัยและอำนวยความสะดวกด้านการจราจร การจัดงาน "รวมใจเป็นหนึ่งเดียว United as one หรือ งานเลี้ยงขอบคุณทีมงานปฏิบัติการช่วยเหลือหมูป่าอะคาเดมี่ ติดถ้ำหลวง วนอุทยานขุนน้ำนางนอน จังหวัดเชียงราย ที่จะจัดขึ้น ณ ลานพระราชวังดุสิต ในวันที่พฤหัสบดีที่ 6 กันยายน 2561 นี้ โดย พลตำรวจโทไกรบุญ ยืนยันว่า ขณะนี้รัฐบาลค่อนข้างมีความพร้อมเต็มที่ในการดูแลความเรียบร้อย ซึ่งการประชุมวันนี้ เพื่อสรุปแผนงานและซักซ้อมความเข้าใจ ก่อนที่จะมีการปฏิบัติจริงในวันดังกล่าว โดยครอบคลุม 3 มิติ คือ เรื่องความมั่นคงความปลอดภัย / ผู้ที่ได้รับเชิญ ทั้งประชาชน และหน่วยงานต่าง ๆ ทั้งในประเทศและต่างประเทศ / การเดินทางของประชาชนที่จะเข้ามาร่วมงานจากต่างจังหวัด โดยกระทรวงมหาดไทย ได้ส่งรายชื่อแขกที่จะเข้าร่วมงานมาแล้ว ประมาณ 6,000-7,000 คน ส่วนแขกต่างประเทศ ได้ประสานไปยัง สถานฑูต รวมถึง สื่อมวลชนทั้งในและต่างประเทศ ได้ตอบรับเข้าร่วมแล้ว

สำหรับผู้ที่มาร่วมงาน จะมีการตรวจสอบรายชื่อตั้งแต่ต้นทาง และเมื่อมาถึง เจ้าหน้าที่จากกระทรวงมหาดไทยจะทำการตรวจสอบรายชื่อในระบบ ซึ่งผู้ที่มาร่วมงานจะได้รับเข็มกลัดติดหน้าอก เพื่อป้องกันความสับสน ส่วนกรณีที่กังวลว่าจะมีบุคคลแอบอ้าง หรือมีรายชื่อตกหล่น ได้จัดเจ้าหน้าที่จากจังหวัดเชียงราย ร่วมคัดกรองตั้งคำถามผู้ปฏิบัติ เชื่อว่าถ้าเป็นคนที่ปฏิบัติงานในพื้นที่จริง สามารถตอบคำถามได้

สำหรับพื้นที่จัดงาน มีการกำหนดพื้นที่โดยรอบลานพระราชวังดุสิต ซึ่งแบ่งออกเป็น 2 ส่วน บริเวณหน้าพระลานพระราชวังดุสิต และหน้าพระบรมรูปทรงม้าฯ โดยผู้ที่นำรถมาร่วมงานจะต้องไปจอดบริเวณสนามหลวงทางด้านทิศเหนือ ซึ่งด้านศาลฎีกา สำหรับหน่วยงานราชการ และประชาชนจากจังหวัดเชียงราย // ส่วนด้านมหาวิทยาลัยธรรมศาสตร์ จะเตรียมไว้ให้ประชาชนจาก 52 จังหวัด จากนั้น ขสมก. จะเป็นผู้จัดรถซัตเทิลบัสคอยรับ-ส่ง ไปยังสถานที่จัดงาน ซึ่งจะเตรียมไว้ 3 จุด หน้ากองบัญชาการตำรวจนครบาล / กองทัพภาคที่ 1 และบริเวณหน้าสวนสัตว์ดุสิต

ส่วนการจัดการจราจรจะมีตำรวจจราจรกลางเข้าร่วมในกองอำนวยการร่วม เพื่อบริหารการจราจรผ่านกล้องวงจรปิด พร้อมแนะนำประชาชนให้หลีกเลี่ยงเส้นทางบริเวณโดยรอบ พร้อมระบุว่าประชาชนทั่วไปไม่สามารถเข้าร่วมงานได้ แต่สามารถติดตามชมภาพบรรยากาศจากการถ่ายทอดสดผ่านทางสถานีโทรทัศน์ช่องต่าง ๆ ได้